  Майя Бывальцева Адямилэн пневмониез вань шуыса малпан кылдыку, хронической висёнъёсын но паласькись лек вирус инфекцилэн тодметъёсыныз 65 ареслэсь бадӟым муртъёслэсь коронавируслы анализъёсты нырысетӥ радын басьтозы. Со сярысь Удмуртиысь тазалыкез утёнъя министерстволэн пресс-службаез ивортӥз. Министрлэн воштӥсез Мария Галеева верамъя, озьы ик ПЦР эскеронъёс нырысетӥ радын ортчытыны кулэ ужзэс быдэсъякузы черланы быгатӥсь эмчиослы, коронавирусэн висисьёсын кусып возем но черлэн тодметъёсыз кылдэм адямиослы, тодметъёсыз ӧвӧл ке, кусып возем бере 8-10 нунал ортчыса. Эмъяськонниын вылӥ верам адямиослы анализъёс лэсьтыны ыстон ӧз ке сётэ, отысь кивалтӥсьёсты административной но дисциплинарной кылкутон улэ кыскозы Озьы ик эмъюртъёслэн кивалтӥсьёссы анализъёслы йылпумъянъёсты дыраз басьтон но висисьёслы ивортон ужез нимаз чакласа возьыны кулэ. Та дыре Удмуртиын тазалыкез утёнъя министерстволэн сизьым лабораториосыз ужало. Уй-нуналскын соос коронавируслы 3 сюрс 500-лэсь трос ПЦР анализъёс лэсьто. Со эмчилэн ыстэмезъя дунтэк лэсьтӥськись анализъёс. Со сяна, ковидлы тестирование Роспотребнадзорлэн лабораторияз, озьы ик частной лабораториос (дун тырыса) лэсьто. Оглом элькунын 12 вирусологической лабораториос лыдъясько. Пандемия кутсконысен отын 433 сюрслэсь трос эскеронъёс ортчытӥзы ни. Тегъёс: Тазалык Ижкар Удмуртия коронавирус Тазалыкезутёнъяминистерство  